Lið Snæfells sigraði Grindavík í Hólminum í gærkvöldi í undanúrslitum Iceland Express deildar karla í körfuknattleik . Þar með eru þeir komnir í 2 : 0 en það lið sem fyrr vinnur þrjá leiki kemst í úrslitin . Það yrði í þriðja skipti í sögu Snæfells ef svo fer . Eins og staðan er núna myndi liðið líklega mæta ÍR-ingum sem tvívegis hafa unnið deildarmeistara Keflvíkinga sannfærandi . Fullt var út úr dyrum í Fjárhúsinu meðan á leiknum stóð og stemningin var gríðarleg . Sigur Snæfells í gær sýndi enn einu sinni karakterinn í liðinu . Grindvíkingar byrjuðu mjög vel og voru 11 stigum yfir eftir fyrsta leikhluta , 25 : 14 . Snæfellingar mættu vel undirbúnir í annan leikhluta og voru tveimur stigum yfir í leikhléinu . Heimamenn höfðu svo undirtökin allt til leiksloka , voru 10 stigum yfir fyrir síðasta leikhluta og unnu sannfærandi sigur , 79 : 71 . Hlynur Bæringsson var í essinu sínu , skoraði 20 stig , varði sjö skot og tók 21 frákast . Justin Shouse skoraði 16 stig , Sigurður Þorvaldsson 14 stig og Anders Katholm 13 . Hjá Grindavík var Adam Darboe stigahæstur með 16 stig og þeir nafnar Páll Axel Vilbergsson og Kristinsson skoruðu 13 stig hvor . Næsti leikur liðanna fer fram í Grindavík á laugardag .